  Виталий Пронин 20-тӥ-23-тӥ мартэ Ижын вожвылъяськозы элькунысьтымы тужгес кужмоосыз визьнодасьёс. «Арлэн дышетӥсез» конкурс 2 арлы одӥг пол ортчылэ. Дышетонъя но наукая министерстволэн пресс-службаез ивортэмъя, тужгес устоез визьнодась луон понна кужымзэс мерталозы шаерысьтымы пӧртэм городъёсысь но ёросъёсысь 40 дышетӥсьёс. Соослэн шоро-куспо арлыдзы - 36 арес, тужгес егитэзлы - 22, тужгес бадӟым опытэнэзлы - 56 арес. Чакламын 8 номинациос: «Дышетӥсь - мастер», «Воспитатель», «Вожатой», «Дышетӥсь - азьмынӥсь», «Ватсаса тодон-валан сётон удысысь визьнодась», «Профессилы дышетӥсь», «Инвалид пиналъёсын ужась дышетӥсь», «Егит визьнодась». Соосты дунъялозы 57 экспертъёс. 2018-тӥ арлэсь дышетӥсьсэ шараялозы, вожвылъяськонэз сӥё-дано ворсаку гинэ - со ортчоз Удмурт театрын. Пусъёно: конкурслэн нырысетӥ этапезлы кутскон сётэмын вал туэ январь толэзе, отын кужымзэс мертаны мылкыд каризы 196 визьнодасьёс. Та лыдпус арысь аре йылэ, кылсярысь 2016-тӥ арын 129 куриськон вуэмын вал. Элина Кумачёва  